মোহাম্মদ রফিক: ইউরোপীয়ানরা সেই মিথগুলোকে গ্রহণ করেছে। আমাদের বাঙালিদের কোন মিথ নেই, সেইভাবে। কিন্তু বাঙালিকে যদি নিজের পায়ে দাঁড়াতে হয় তাহলে মিথ তৈরি করতে হবে। তাকে ওই মহাভারতের মিথের উপরে নির্ভর করলে চলবে না। আমরা এটা কিভাবে তৈরি করতে পারি? আমরা করতে পারি একটা হচ্ছে আমাদের শিল্প সাহিত্যের আশ্রয়ে। আমাদের যে লোককাহিনী আছে, তাদের ওপর যে উপন্যাস আছে সেখানে প্রধান যে চরিত্রগুলি, যেমন—মহুয়া, কপিলা, বেহুলা; এবং তুমি দেখবে এইগুলিকে আমার কবিতায় বার বার ব্যবহার করেছি। আমি মনে করি আমাদেরকে মিথিক কিছু দাঁড় করতে হবে এবং একটা মিথিক সিস্টেম তৈরি করতে হবে। আমাদের বাস্তব জীবনে না হোক, শিল্প-সাহিত্যে করতে হবে।